Document ID: 32007D0597

KOMISIJAS LĒMUMS
(2007. gada 27. augusts)
par kvazatīna triacetāta neiekļaušanu I, IA vai IB pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū
(izziņots ar dokumenta numuru K(2007) 3979)
(Dokuments attiecas uz EEZ)
(2007/597/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1), un jo īpaši tās 16. panta 2. punkta otro daļu,
tā kā:
(1)
Komisijas 2003. gada 4. novembra Regulā (EK) Nr. 2032/2003 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdu laišanu tirgū, un ar ko groza Regulu (EK) Nr. 1896/2000 (2), noteikts novērtējamo aktīvo vielu saraksts to iespējamai iekļaušanai Direktīvas 98/8/EK I, IA vai IB pielikumā. Šajā sarakstā minēts arī kvazatīna triacetāts.
(2)
Saskaņā ar Regulu (EK) Nr. 2032/2003 kvazatīna triacetāts novērtēts atbilstoši Direktīvas 98/8/EK 11. panta 2. punktam izmantošanai koksnes konservantos, kas ir Direktīvas 98/8/EK V pielikumā definētais 8. produktu veids.
(3)
Par ziņotāju dalībvalsti tika izraudzīta Apvienotā Karaliste, kura Komisijai 2006. gada 22. septembrī saskaņā ar Regulas (EK) Nr. 2032/2003 10. panta 5. un 7. punktu iesniedza tās kompetentās iestādes sagatavoto ziņojumu un ieteikumu.
(4)
Kompetentās iestādes ziņojumu ir pārskatījušas dalībvalstis un Komisija. Pārskatīšanas secinājumus saskaņā ar Regulas (EK) Nr. 2032/2003 11. panta 4. punktu Biocīdo produktu pastāvīgā komiteja 2007. gada 16. marta sanāksmē iekļāva novērtējuma ziņojumā.
(5)
Trūkstot svarīgiem datiem par kvazatīna izskalošanos no apstrādātajām virsmām, par tā ietekmi uz Daphnia magna vairošanos un par noārdīšanās ātrumu ūdens-sedimentu sistēmās un augsnē, kvazatīna triacetātu nevar iekļaut I, IA vai IB pielikumā Direktīvā 98/8/EK kā 8. produktu veidu. Bez tam Apvienotās Karalistes kompetentā iestāde vides risku novērtējusi, izmantojot reāla vissliktākā gadījuma pieeju, saskaņā ar kuru iegūtie rezultāti liecina par augstu vides risku.
(6)
Pārskatīšanā par kvazatīna triacetātu neradās nekādi jautājumi vai bažas, kas būtu jārisina Veselības un vides risku zinātniskajai komitejai (SCHER).
(7)
Šajā lēmumā paredzētie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kvazatīna triacetātu (CAS Nr. 115044-19-4) neiekļauj I, IA vai IB pielikumā Direktīvā 98/8/EK kā 8. produktu veidu.
2. pants
Regulas (EK) Nr. 2032/2003 4. panta 2. punkta trešās daļas vajadzībām šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
3. pants
Šis lēmums ir adresēts dalībvalstīm.
Briselē, 2007. gada 27. augustā

Labels: 0
3
1
20